በልማት ድርጅቶች ከ52 ቢሊዮን ብር በላይ ትርፍ ተገኝቷል፤ ከውጪ ንግድ ከሰባት ቢሊዮን ዶላር በላይ ተሰብስቧል፤
አዲስ አበባ:- በ2011 በጀት ዓመት ከመንግሥት የልማት ድርጅቶች ከግብር በፊት 52 ቢሊዮን ብር በላይ ትርፍና ከ7 ቢሊዮን ዶላር በላይ ከውጪ ንግድ ገቢ መገኘቱ ተገለጸ። የኢፌዴሪ የመንግሥት የልማት ድርጅቶች ይዞታና አስተዳደር ኤጀንሲ ዋና ዳይሬክተር አቶ በየነ ገብረመስቀል ትናንት የድርጅቶቹን የ2011 በጀት ዓመት አፈጻጸምና የ2012 ዓ.ም ዕቅድ አስመልክተው በሰጡት ጋዜጣዊ መግለጫ፣ በ2011 በጀት ዓመት ከድርጅቶቹ ከግብር በፊት ከ52 ቢሊዮን ብር በላይ ትርፍና ከሰባት ቢሊዮን ዶላር በላይ የውጪ ንግድ ገቢ መገኘቱን ተናግረዋል። እርሳቸውም እንዳብራሩት፣ በበጀት ዓመቱ ከልማት ድርጅቶች የብር 69 ነጥብ አራት ቢሊዮን ብር ትርፍ ከግብር በፊት ለማስመዝገብ ታቅዶ፤ በዕቅድ ዘመኑ ሊያተርፉ የቻሉ 18 ድርጅቶች ያላተረፉ ድርጅቶችን ኪሰራ አጣጥተው 52 ነጥብ 3 ቢሊዮን ብር ትርፍ ከታክስ በፊት ተገኝቷል። በዚህም ከዕቅዱ 77 በመቶ የሚሆነውን ለማሳካት ተችሏል። ኢትዮ ቴሌኮም 24 ነጥብ 9 ቢሊዮን ብር በማትረፍ 47 በመቶ፣ የኢትዮጵያ ንግድ ባንክ 17 ነጥብ 8 ቢሊዮን ብር በማትረፍ 34 በመቶ፣ የኢትዮጵያ አየር መንገድ ግሩፕ ስምንት ነጥብ ዘጠኝ ቢሊዮን ብር በማትረፍ 17 በመቶ እና የኢትዮጵያ ባሕር ትራንስፖርትና ሎጂስቲክስ አገልግሎት ድርጅት አንድ ነጥብ 89 ቢሊዮን ብር በማትረፍ ሦስት ነጥብ ስምንት በመቶ የሚሆነውን ከፍተኛ የትርፍ ድርሻ አበርክተዋል። በአንጻሩ፤ አምስት ድርጅቶች በበጀት ዓመቱ በድምሩ ሦስት ነጥብ 97 ቢሊዮን ብር ኪሳራ ማስመዝገባቸውንም ጠቁመዋል። የመንግሥት የልማት ድርጅቶች የውጪ ንግድ ገቢ በበጀት ዓመቱ 10 ነጥብ ሦስት ቢሊዮን ዶላር ገቢ ለማግኘት ታቅዶ ሰባት ነጥብ ሦስት ቢሊዮን ዶላር በማግኘት የዕቅዱን 71 በመቶ ማሳካት መቻሉን የተናገሩት ዳይሬክተሩ፤ ከውጪ ንግድ ገቢ ከተገኘው ውስጥ ከፍተኛውን ድርሻ የኢትዮጵያ አየር መንገድ ግሩፕ 96 ነጥብ አራት በመቶ ወይም አራት ቢሊዮን ዶላር፤ እንዲሁም ኢትዮ ቴሌኮም 85 ሚሊዮን 800 ሺህ ዶላር ወይም ሁለት ነጥብ አንድ በመቶ የሚሆነውን ማበርከታቸውን ተናግረዋል። አቶ በየነ እንደገለጹት፤ ከልማት ድርጅቶች ምርትና አገልግሎት ሽያጭ የብር 311 ነጥብ 74 ቢሊዮን ገቢ ለማግኘት ታቅዶ የብር 258 ነጥብ 51 ቢሊዮን ገቢ የተገኘ ሲሆን፤ የዕቅዱን 82 በመቶ የሚሆነውን ለማሳካት ተችሏል። ከተገኘው ገቢ የኢትዮጵያ አየር መንገድ ግሩፕ 114 ቢሊዮን ብር ወይም 44 በመቶ፣ የኢትዮጵያ ንግድ ባንክ 53 ነጥብ 6 ቢሊዮን ብር ወይም 20 ነጥብ 77 በመቶ፣ ኢትዮ ቴሌኮም 36 ቢሊዮን ብር ወይም 14 በመቶ እና የኢትዮጵያ ባሕር ትራንስፖርትና ሎጂስቲክስ አገልግሎት ድርጅት 18 ነጥብ ሰባት ቢሊዮን ብር ወይም ሰባት ነጥብ ሁለት በመቶ በማስመዝገብ ከፍተኛ ድርሻ ማበርከታቸውን ገልጸዋል። በበጀት ዓመቱ የትርፍ ድርሻ ለመንግሥት ገቢ ማድረግ ከሚገባቸው ስምንት ድርጅቶች እንዲሰበሰብ የሚጠበቀው ብር 13 ነጥብ ሦስት ቢሊዮን ሲሆን፤ ከዚህ ውስጥ 12 ነጥብ 96 ቢሊዮን ብር በመሰብሰብ ለመንግስት ገቢ ተደርጓል። ዕቅዱንም 97 ነጥብ 17 በመቶ ማሳካት መቻሉን ገልጸዋል። በሌላ በኩል በ2011 በጀት ዓመት ለኤጀንሲው ተጠሪ ከሆኑ 12 ድርጅቶች በተሰበሰበ የብድር መረጃ መሰረት፤ ድርጅቶቹ ከአገር ውስጥ ባንክ ብድር ብር 110 ነጥብ ስድስት ቢሊዮን፤ እንዲሁም ከውጭ አገራት ባንኮች አንድ ነጥብ አምስት ቢሊዮን ዶላር ብድር እንደነበረባቸው ጠቁመው፡፡ በበጀት ዓመቱም 17 ነጥብ ሦስት ቢሊዮን ብር የአገር ውስጥ ብድር ለመክፈል ታቅዶ ወለድ ሳይጨምር ብር 14 ነጥብ ሁለት ቢሊዮን ብር በመክፈል የዕቅዱን 82 በመቶ ማሳካት ተችሏል። ከውጭ አገር ብድር ደግሞ 612 ሚሊዮን ዶላር ለመክፈል ታቅዶ ወለዱን ሳይጨምር 338 ነጥብ ስድስት ሚሊዮን ዶላር በመክፈል የዕቅዱን 56 በመቶ ማከናወን መቻሉን ተናግረዋል።አዲስ ዘመን መስከረም 23/2012  ሶሎሞን በየነ